Sodio

O sodio ye un elemento quimico de simbolo Na y numero atomico 11. Ye un metal alcalín blando de color archent muit abundant en a naturaleza, trobando-se en a sal marina y o mineral halita. Ye muit reactivo, crema con flama amariella, s'oxida en l'aire y reacciona violentament con l'augua.

 Caracteristicas prencipals 
Igual que atros metals alcalins o sodio ye un metal tovo, lichero y de color archent que no se troba libre en a naturaleza. O sodio flota en l'augua descomponendo-la, desprendendo hidrocheno y formando un hidroxido. En as condicions apropiatas reacciona espontaniament en augua. Por un regular no crema en contacto con l'aire por debaixo de 388 K (115 °C).

 Aplicacions 
O sodio metalico s'emplega en sintesi organica como achent reductor. Ye amás component d'o cloruro sodico (NaCl) necesario ta a vida. Atros usos son:
 En aliacions antifricción (plumo).
 En a fabricación de deterchents (en combinación con acidos grasos).
 En a purificación de metals funditos.
 L'aliación NaK, ye un material emplegato ta a transferencia de calor. O sodio tamién s'emplega como refricherant.
 aliau con plumo se fa servir en a fabricación d'aditivos antidetonants ta as benzinas.
 S'emplega tamién en a fabricación de celulas fotoelectricas.
 Iluminación por medio de lampas de vapor de sodio.

 Papel biolochico 
O catión sodio (Na+) tien un papel fundamental en o metabolismo celular, por eixemplo, en a transmisión d'o impulso niervoso (por medio d'o mecanismo de bomba de sodio). Mantiene o volumen y a osmolaridat. Fa parti, amás d'o impulso niervoso, en a contracción muscular, o equilibrio acido-base y l'absorción de nutrients por as celulas.

A concentración plasmatica de sodio ye en condicions normals de 135 - 145 mmol/l. L'aumento de sodio en a sangre ye conoixito como hipernatremia y a suya disminución hiponatremia.

 Historia 
O sodio (d'o italiano soda, sosa) conoixito en cuantos compuestos, no fue isolato dica 1807 por Sir Humphry Davy por medio d'a electrolisi d'a sosa caustica. En a Europa medieval s'emplegaba como remedio ta as migranyas un compuesto de sodio dito sodanum. O simbolo d'o sodio (Na), proviene de natrón (u natrium, d'o griego nítron) nombre que se le daba d'antis mas a o carbonato sodico.

 Abundancia y obtención 
O sodio ye relativament abundant en as estrelas, detectando-se a suya presencia a traviés d'a linia D d'o espectro solar, situata alto u baixo en l'amariello. A crosta terrestre contiene alto u baixo un 2,6% de sodio, o que lo fa o cuatreno elemento mas abundant, y o mas abundant d'os metals alcalins.

Actualment s'obtiene por electrolisi de cloruro sodico fundito, procedimiento mas economico que l'anteriorment emplegato, a electrolisi d'o hidroxido de sodio (NaOH). Ye o metal mas barato.

O compuesto mas abundant de sodio ye o cloruro sodico u sal común, encara que tamién se troba present en cuantos minerals com amfibols, trona, halita, zeolitas, etc.

 Compuestos 
Os compuestos de sodio de mayor importancia industrial son:
 Cloruro sodico u sal comú (NaCl).
 Carbonat sodico (Na2CO3).
 Bicarbonato sodico (NaHCO3).
 Hidroxido sodico u sosa caustica (NaOH).
 Nitrato sodico u sal de Chile (NaNO3).
 Tiosulfato sodico (Na2S2O3 · 5H2O).
 Bórax (Na2B4O7 · 10H2O).

 Isotopos 
Se conoixen trece isotopos de sodio. O unico estable ye o Na-23. Amás bi ha dos isotopos radioactivos cosmochenicos, Na-22 i Na-24, con periodos de semidesintegración de 2,605 anyos y ˜15 horas respectivament.

 Precaucions 
En forma metalica o sodio ye explosivo en augua y verenoso tanto isolato como combinato con muitos atros elementos. O metal ha de manipoliar-se siempre cuidadosament y almagacenar-se en atmosfera inerte, evitando o contacto con l'augua y atras substancias con as que o sodio reacciona.

Referencuas

 Vinclos externos 

  webelements.com - Sodio
  environmentalchemistry.com - Sodio
  Ye elemental - Sodio

Categoría:Elementos quimicos
Categoría:Metals alcalins